Flemming Damgaard Larsen (V), 2008-03-11:
Beslutningsforslaget fra oppositionen lægger op til, at Folketinget skal beslutte, at der nedsættes en kommission til undersøgelse af regeringens tilslutning til og deltagelse i den internationale koalition til afvæbning af Irak.
Substansen i det, som den foreslåede undersøgelse skal gå ud på, er at gøre Danmarks deltagelse i den internationale koalition til et formelt juridisk anliggende.
Men det er ikke det, det hele handler om, det er derimod om politisk holdning, og afgørelsen var da også en politisk beslutning.
Det er i det hele taget en meget farlig demokratisk udvikling, hvis demokratiske politiske beslutninger skal gøres til genstand for juridiske analyser.
Hvad kan det ikke føre til?
Beslutningen om Danmarks deltagelse i den internationale koalition var en politisk beslutning baseret på politiske vurderinger.
Det var vurderinger og en beslutning, som den danske befolkning havde fri adgang til at forholde sig til og debattere og har kunnet give sin mening til kende om ved det efterfølgende folketingsvalg.
Det er folkestyre og repræsentativt demokrati i sin fineste form.
Lad os stå vagt om det i stedet for at lege med alskens formaliteter og formelle og juridiske spidsfindigheder.
Grundlaget for Danmarks deltagelse i den internationale koalition er endevendt mange gange her i Tinget samt i øvrigt i den offentlige debat, herunder i medierne, siden 2003.
Der har været flere forespørgselsdebatter her i Tinget, svar fra regeringen på hundredvis af spørgsmål stillet her i Tinget, høring iværksat af Det Udenrigspolitiske Nævn, vel en halv snes beslutningsforslag om forlængelse af tilstedeværelsen i Irak, hvor der også har været en lang og grundig debat.
Så der har været en tilbundsgående politisk og demokratisk proces.
Det oprindelige grundlag, hvorpå Folketinget traf sin beslutning om at deltage i den internationale koalition, blev også lagt klart frem, nemlig at Saddam Hussein i alt for lang tid havde nægtet at efterkomme de beslutninger, der var truffet i FN's Sikkerhedsråd, og det måtte naturligvis få konsekvenser.
Det er lige præcis det, der var begrundelsen for beslutningen.
I det beslutningsforslag, som dengang blev fremsat, nemlig B 118, er det nøje beskrevet, hvad grundlaget var, så alt er blevet lagt åbent frem.
Derfor kan der heller ikke tilføjes noget nyt.
Jeg synes, at den indsats, som de danske soldater yder i Irak, ikke alene er prisværdig, men også noget, der skal udvises den allerstørste respekt for.
Det burde vi hellere bruge vores tid og ressourcer på.
Jeg synes også, at det er langt mere konstruktivt at bruge ressourcerne på at se fremad og se på, hvordan der i fremtiden kan skabes en naturlig sammentænkning af militær og civil indsats.
Derfor hilser Venstre det meget velkommen, at regeringen har taget initiativ til at få udarbejdet en analyse af, hvordan dette yderligere styrkes.
De erfaringer, der er gjort i Irak og i Afghanistan, er det naturligt at inddrage heri.
Det peger fremad, frem for at man dyrker en allerede velbelyst fortid.
Beslutningen om deltagelse i den internationale koalition var politisk og byggede på politiske vurderinger, sådan må det være i et demokrati.
Venstre kan derfor ikke medvirke til nærværende beslutningsforslags til vedtagelse.